Kar skeur in twee ná trompop botsing met trokArgieffoto: ER24 ŉ 26-jarige man is dood nadat sy voertuig Donderdagaand ŉ vragmotor reg van voor naby Grabouw in die Wes-Kaap getref het. Volgens Vanessa Jackson, ŉ woordvoerder van ER24, het die ongeluk omstreeks 23:00 naby Sir Lowry’s-pas op die N2-snelweg plaasgevind. “Die impak van die ongeluk was só erg dat die voertuig in twee geskeur het. Die voertuig se enjin was aan die een kant van die pad en stukke van die wrak het aan die ander kant van die pad gelê,” het Jackson gesê. Die bestuurder is uit sy voertuig geslinger en sy liggaam is ŉ paar meter ver gevind vanwaar die botsing plaasgevind het. “Die man is op slag dood. Niemand van die vragmotor is beseer nie.” Die polisie ondersoek die ongeluk.